Sætningen var bekymrende nok i sig selv:

»Det … er meget sværere at kvæle nogen til døde, end det ser ud på film.«

Endnu mere bekymrende var de billeder, som skribenten uploadede. Billeder af en nøgen og bleg kvinde, hendes hoved bøjet bagover i en unaturlig position, munden vidt åben, øjnene lukkede, og hvis hun ikke lige var død, skulle hun have en skuespillerpris for at spille død.

Ord og billeder tydede på en forbrydelse – og på en gerningsmand, som forsøgte at tage det store chok hjem på det sociale medie 4Chan.

77 sekunder efter at opslaget var lagt op, fik han svar. Selvfølgelig var det sværere at slå ihjel i virkeligheden end på film, skrev en anden bruger.

»Hallo! Det er, fordi de mennesker spiller skuespil!«

»Hun kæmpede så forbandet hårdt,« klagede gerningsmanden tilbage.

»Hvad gjorde du, mate?,« skrev en tredje person i tekst-slang.

»Tjek nyhederne fra Port Orchard i Washington om et par timer. Hendes søn kommer snart hjem fra skole. Han finder hende, så ringer han til politiet. Jeg ville bare dele billederne, inden de finder mig. Jeg har købt en luftpistol, som ser realistisk ud. Når de kommer, trækker jeg den, og jeg begår selvmord-via-betjent. Jeg forstår jeres skepsis. Bare tjek de f*cking nyheder. Jeg dropper min telefon nu.«

Endnu et dødbringende skoleskyderi har ramt USA

Hvem kan?

4Chan er et af de mørkeste hjørner af internettet og et sted, »som kan få din hjerne til at smelte«, som netmediet Gawker engang skrev. Det er, hvad der sker, når frontallappen går febervild, når kommentarsporet på eb.dk fusionerer med væggen på et offentligt toilet, og når alle de mest dyriske instinkter og mest svampede fantasier fra drengeværelset bliver sluppet løs.

Brugerne vil formentlig opfatte ovenstående som en kompliment – og der er 22 mio. af dem.

Pårørende mindes de ni dræbte ved skoleskyderiet i Roseburg, Oregon, i forrige uge. Siden har det vist sig, at gerningsmanden aftenen forinden muligvis løftede sløret for sine angrebsplaner – og hentede inspiration til myrderierne fra andre brugere på det omstridte sociale medie 4Chan. Foto: Steve Dykes/Getty Images/AFP Fold sammen Læs mere Læs mere

4Chan er blandt de 400 mest populære websteder i USA og blandt de ubetinget mest omstridte, som vi så igen i sidste uge.

Gerningsmanden fra skoleskyderiet i Roseburg i Oregon advarede muligvis om sit angreb aftenen forinden på et forum på 4Chan, hvor de andre brugere gav ham gode råd til, hvordan man slår flest ihjel og undgår modangreb og opildnede ham til at starte en »beta-revolution« på vegne af alle småtabere, nørder og mobbe­ofre mod alfa-segmentet i samfundet.

FBI efterforsker nu, om det vitterligt var den senere gerningsmand, som advarede om sit kommende massedrab.

Siden har der været mindst to efterabere, som på 4Chan advarede om, at de den følgende dag ville skyde deres skoler til plukfisk. FBI udsendte trusselsbulletiner, og skoler og universiteter i Philadelphia og Delaware stod halvtomme.

Det har med andre ord været en god uge på 4Chan, som eksisterer for at chokere, og ugen føjer sig til de senere års høst af kontroverser.

Da hackere sidste år stjal nøgenbilleder af bl.a. Jennifer Lawrence og Kate Upton, blev billederne offentliggjort på 4Chan.

Da cyberbøller kom efter kvindelige spildesignere og truede dem med død og voldtægt, foregik det på 4Chan.

Børneporno? Mindst seks personer er blevet dømt for at have downloadet børneporno fra 4Chan.

Selvmord? En studerende satte i 2013 ild til sig selv på live-video, og hans publikum på 4Chan heppede.

Læg dertil trusler, advarsler, bombemanualer, skudplaner, pengefalskneri, online-gravrøveri, racisme og alt i alle aggressive fobier. Hvem kan? 4Chan.

»Når jeg får lyst ... så slænger jeg en AR, en AK eller en Tek-9 over skulderen, og så går jeg ud af døren«

»Hun pissede mig af«

»Hvad gjorde du, mate?«

Han gjorde lige præcis, hvad han skrev på 4Chan, at han havde gjort, og der skete lige præcis, hvad han forudsagde, der ville ske.

Han uploadede tekst og billeder af den strangulerede kvinde klokken 14.56.

Kort efter kom kvindens 13-årige søn hjem fra skole. Drengen fandt moderen nøgen og livløs og med blod dtrømmende ud af næse og mund. Han ringede til sin far, som slog alarm.

Efterforskerne identificerede kvinden som Amber Coplin, og en retsmediciner konstaterede, at hun var blevet kvalt til døde.

Politiets teknikere kunne se, at hun havde kæmpet hårdt for sit liv, og i badeværelset fandt de et billede af kvinden med teksten »død« skrevet hen over ansigtet.

Drabsmanden havde også skrevet »bad news« på persiennerne, ligesom han nåede at lægge tekst og billeder ud på 4Chan, inden han tog hendes penge, hendes mobiltelefon og bil og forsvandt, oplyser Port Orchard Independent.

Den 13-årige søn kunne fortælle, at moderen aftenen forinden havde haft »et stort skænderi« med sin kæreste, David Kalac, som også boede i huset. Kalac havde tidligere været i fængsel for vold, og politiet eftersøgte ham for at have dræbt Coplin.

Først på aftenen røg nyheden ud på 4Chan. »Han gjorde det,« skrev en bruger triumferende.

Kalac tilbragte selv eftermiddagen på en bar i Portland i Oregon, hvor han ifølge de andre gæster var gemytligheden selv. Han drak et par dåseøl og et par Red Bull med vodka og sagde, at han skulle videre til Californien.

Den følgende dag overgav han sig til en politipatrulje. I hans jakkelomme fandt betjentene en lap papir med teksten:

»Jeg dræbte Amanda Coplin. Jeg kvalte hende med mine hænder, derefter med et snørebånd. Jeg havde ingen grund til at gøre det, bortset fra at jeg var fuld, og hun pissede mig af. Det var så sjovt at flygte fra politiet. DK.«

Skoleskyderiet i Roseburg, Oregon, i forrige uge kostede ni mennesker livet. Siden har det vist sig, at gerningsmanden aftenen forinden muligvis løftede sløret for sine angrebsplaner og indhentede inspiration til myrderierne fra andre brugere på det omstridte sociale medie 4Chan. Foto: Steve Dykes/Getty Images/AFP Fold sammen Læs mere Læs mere

Det var den mand, som skabte sin egen berømmelse på 4Chan og som uploadede de billeder, som altid vil ligge på internettet. Hvis Amber Coplins søn i fremtiden søger efter sin mor på internettet, vil han finde billederne, og David Kalac vil gøre ham til offer igen, mens 4Chan vil hångrine igen.

Det er 4Chans natur, en redaktørløs, etikløs, ansvarsløs natur, hvor en morder kan få det sidste ord, og efter skoleskyderiet i sidste uge – og efter en uge med mindst to 4Chan-trusler om flere skyderier – har flere politikere og kommentatorer krævet et indgreb mod webstedet.

Gerningsmand bag skoleskyderi skød sig selv

Umulig at stoppe

Men det er givetvis en umulig mission – ikke kun på grund af ytringsfrihed for selv de mest ubehagelige ytringer, men også af helt praktiske årsager.

Sites som 4Chan er meget simple at oprette, de er såkaldte bulletin boards, hvor man ikke skal logge sig ind eller bruge et brugernavn.

Alle optræder som anonyme, og sitet skal ikke have et varehus fyldt med datalagre, eftersom alle indlæg selvdestruerer efter kort tid – og hvis 4Chan bliver forbudt i morgen, vil der være en 5Chan i overmorgen. Det skete f.eks. under cyberbølleriet mod de kvindelige spildesignere.

Da konflikten udviklede sig til trusler om lemlæstelse og tortur, besluttede 4Chan sig for at bandlyse diskussionen, og straks flyttede den over på et site ved navn 8Chan.

Det nytter altså ikke at forbyde 4Chan. Men hvad så med at holde øje med 4Chan, som andre har foreslået? Hvis f.eks. FBI havde scannet det pågældende forum i sidste uge, ville politiet vide, at et skoleskyderi i »det nordvestlige USA« var under opsejling.

FBI kommenterer ikke sin overvågning af internettet, men flere sager viser, at sådan en indre og ydre overvågning allerede foregår.

Da den 19-årige Ali Saad skrev på 4Chan, at han planlagde at skyde løs på et auditorium med 500 mennesker og uploadede billeder af gerningsmændene fra Columbine, henvendte andre brugere sig til FBI, som efterfølgende anholdt ham. Det samme er sket i andre sager, bl.a. om børneporno

4Chan har med andre ord både sorte og hvide hatte, og sidstnævnte henvender sig, hvis de opfanger en troværdig trussel.

FBI overvåger også 4Chan, som sagerne i den forgangne uge viser. Det var FBI, som opsnappede truslerne mod skoler og universiteter i Philadelphia og Delaware, og som opfordrede alle til at være årvågne.

4Chan handler imidlertid om at trolle begivenhederne og forsøge at chokere omverdenen, mest med digt og brand i næsen og kun lidt med virkelighed. Og hvis 99,9 pct. er løgn, handler det altså om at fange den lille procentdel, som ikke er. Derfor er det et svært univers at overvåge. Men – og det er de retfærdiges trøst – det er et endnu værre univers at leve i.

Gerningsmand bag skoleskyderi havde 13 lovlige våben